Virallinen lehti nro C 376 , 29/12/2000 s. 0001 - 0001



Neuvoston lausunto, annettu 27 päivänä marraskuuta 2000, Alankomaiden tarkistetusta vakausohjelmasta vuosiksi 1999-2004 (2000/C 376/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1), ja erityisesti sen 5 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 27 päivänä marraskuuta 2000 Alankomaiden tarkistettua vakausohjelmaa, joka käsittää vuodet 1999-2004. Neuvosto suhtautuu myönteisesti siihen, että Alankomaat on esittänyt tarkistetun vakausohjelmansa Alankomaiden tarkistetusta vakausohjelmasta vuosiksi 1999-2002 31 päivänä tammikuuta 2000 annetun neuvoston lausunnon(2) suosituksen mukaisesti pian sen jälkeen, kun se esitteli vuosittaisen talousarvionsa, minkä vuoksi siinä on voitu ottaa huomioon viimeisimmät taloudelliset tiedot ja talousennusteet. Alankomaiden makrotaloudellinen kehitys osoittautui huomattavasti paremmaksi kuin vuoden 1999 tarkistetussa vakausohjelmassa oletettiin. Sen vuoksi julkisen talouden rahoitusasema parantui huomattavasti sekä vuonna 1999 että 2000: ylijäämä oli kumpanakin vuonna 1 prosentti suhteessa bruttokansantuotteeseen, kun vuoden 1999 tarkistetussa vakausohjelmassa ennustettiin 0,6 prosentin alijäämää suhteessa bruttokansantuotteeseen. Julkisen talouden velan suhteessa bruttokansantuotteeseen odotetaan pienentyvän vuonna 2000 56,6 prosenttiin eli alle 60 prosentin viitearvon. Reaalibruttokansantuotteen kasvu on edelleen voimakasta vuonna 2001, mutta kyseisenä vuonna toteutettavan verouudistuksen tuloksena julkisen talouden ylijäämän arvioidaan pienentyvän 0,7 prosenttiin bruttokansantuotteesta; julkisen talouden velan pitäisi kuitenkin pienentyä edelleen eli 52,3 prosenttiin suhteessa bruttokansantuotteeseen. Neuvosto toteaa, että vuosien 2002-2004 välisestä ajanjaksosta vuodet 2003 ja 2004 eivät kuulu enää nykyisen hallituksen toimintakauteen ja että vuosia 2002-2004 koskevat arviot ovat teknisiä ennusteita, jotka on laadittu kahden makrotaloudellisen skenaarion pohjalta ja sen olettamuksen pohjalta, että politiikkoja jatketaan muuttamattomina vuodesta 2002 eteenpäin. Neuvosto ottaa huomioon Alankomaiden talouden tämänhetkiset vahvat talousnäkymät seuraaviksi kahdeksi vuodeksi ja pitää sillä perusteella suotuista skenaariota asianmukaisena pohjana julkisen talouden rahoitusaseman keskipitkän aikavälin arvioinnille. Neuvosto katsoo, että ohjelma täyttää vakaus- ja kasvusopimuksen edellytykset. Neuvosto suhtautuu myönteisesti vuonna 2001 toteutettavaan verouudistukseen, jonka tarkoituksena on vähentää verorasitusta ja edistää työvoiman tarjontaa korvausastetta alentamalla. Rakenteellinen alijäämä kasvaa kuitenkin vuonna 2001. Neuvosto toteaa, että tämänhetkinen vahvan talouskasvun vaihe aiheuttaa inflaatiopaineita; se katsoo, että tällaiset paineet saattavat voimistua vuosina 2001 ja 2002 henkilötuloverotuksen alennusten ja lisäksi vuonna 2002 mahdollisesti toteutettavien muiden veronkevennysten johdosta. Neuvosto kehottaa näiden riskien johdosta Alankomaiden hallitusta varmistamaan, että veropolitiikan linjaukset ohjataan tiukasti inflaatiopaineiden rajoittamiseen. Neuvosto kehottaa siten hallitusta ottamaan julkisen talouden ylijäämää kohdentaessaan asianmukaisesti huomioon suhdanteet erityisesti vuonna 2002 ja pitämään julkiset menot tiukassa valvonnassa. Neuvosto suosittelee, että makrotaloudellisen kehityksen ohella näitä seikkoja pidettäisiin ensisijaisina lähtökohtina myös silloin, kun Alankomaiden hallitus linjaa finanssipolitiikkansa vuosiksi 2003 ja 2004. Käytettävissä olevat tulot lisääntyvät huomattavassa määrin vuonna 2001, minkä johdosta neuvosto katsoo tässä yhteydessä olevan ratkaisevan tärkeää, että käynnissä olevissa palkkaneuvotteluissa päädytään maltilliseen ratkaisuun. Neuvosto panee tyytyväisenä merkille sen, että tarkistetussa vakausohjelmassa painotetaan talouden rakenteellista kehittämistä suuntaamalla julkisia menoja uudelleen pitkän aikavälin tavoitteisiin sellaisilla painopistealoilla kuten koulutus, terveydenhoito ja infrastruktuureihin tehtävät investoinnit; neuvosto toteaa tyytyväisenä, että menojen uudelleen suuntaaminen toteutetaan julkisten menojen osalta edellytettyjä reaalimenokattoja noudattaen. Neuvosto panee tyytyväisenä merkille sen, että tarkistetussa vakausohjelmassa kiinnitetään huomiota julkisen talouden kestävyyteen pitkällä aikavälillä ja otetaan huomioon väestön ikääntymisen vaikutukset. Neuvosto katsoo kyseisen analyysin perusteella olevan perusteltua, että vuoden 2002 todennäköisestä käytettävissä olevasta ylijäämästä käytetään suuri osa velan lyhentämiseen nopeutetussa aikataulussa. Neuvosto katsoo, että vuoden 2000 tarkistettu vakausohjelma on talouspolitiikan laajojen suuntaviivojen mukainen. (1) EYVL L 209, 2.8.1997, s. 1. (2) EYVL C 60, 2.3.2000, s. 1.